[{"text_idx": "#000004", "text": "Penglog ceffyl wedi addurno a\u0302 rhubanau lliwgar a chynfas wen yw\u2019r Fari Lwyd. I ddathlu\u2019r ffaith fod dyddiau tywyllaf y flwyddyn drosodd, a bod y gwanwyn ar y gorwel mae\u2019r Fari fel arfer yn teithio o amgylch cartrefi a thafarndai er mwyn perswadio\u2019r ddaear i ddeffro o drwmgwsg y gaeaf. Er mwyn codi ymwybyddiaeth o\u2019r traddodiad hwn mae\u2019r Mentrau Iaith wedi creu fideo digri, diolch i gydweithrediad a\u0302 Hunaniaith (Menter Iaith Gwynedd), a phecyn gweithgaredd hwyliog i blant. Mae\u2019r ymgyrch hwn yn rhan o gyfres o weithgareddau yn dilyn cydweithio rhwng rhwydwaith y Mentrau Iaith yn genedlaethol."}, {"text_idx": "#000006", "text": "\u201cErs misoedd bellach mae ti\u0302m o swyddogion y Mentrau Iaith yn cyfarfod i gydweithio a chyd-drafod er mwyn datblygu syniadau. Ffrwyth y cyfarfodydd yw ymgyrchoedd i godi ymwybyddiaeth cymunedau o\u2019n traddodiadau hynafol Cymreig, yn cynnwys chwedlau Calan Gaeaf, y Plygain a nawr y Fari Lwyd. Drwy rannu gwybodaeth am y defodau lliwgar a diddorol hyn gobeithiwn gyflwyno\u2019r traddodiadau i gynulleidfa newydd ac ysbrydoli pobl Cymru i ddarganfod mwy am ein hunaniaeth.\u201d"}, {"text_idx": "#000007", "text": "Rhan bwysig o ddefod y Fari Lwyd yw\u2019r Pwnco, sef canu penillion ar stepen drws er mwyn cael mynediad i dy\u0302 neu dafarn. Gan nad yw hyn yn bosib eleni, bydd Stomp y Fari Lwyd yn gyfle i\u2018r cyhoedd gymryd rhan yn y Pwnco ar-lein. Os hoffech chi gystadlu, yr oll sydd angen ei wneud yw ysgrifennu hyd at bedair pennill ar do\u0302n \u2018Wel dyma ni\u2019n dw\u0302ad\u2019 a gyrru fideo o\u2019ch hun yn eu canu at eich Menter Iaith leol erbyn Ionawr y 5ed. Bydd 9 lwcus yn cael eu dewis i fynd ymlaen i gystadlu yn Stomp y Fari Lwyd dan arweiniad y stompfeistri Anni Lly\u0302n a Tudur Phillips."}]